Liselott Blixt (DF), 2010-05-07:
Jeg tror, at jeg vil starte med det første, jeg hørte i radioen i morges om den bakterie, som vi i dag finder på sygehusene, især her i hovedstaden, hvor der er smitsomme bakterier, og antallet af dødsfald er steget utrolig meget.
Hvis man tror, at vi med en anden rengøringsstandard eller ved bedre hygiejne kan løse de problemer, må man tro om, for det er ikke det, vi kan.
Jeg synes, at det er vigtigt, at vi tager alle betragtningerne med, når medierne kører noget op, for vi går med det samme ud og siger, at hvis der nu var rent, var der ikke nogen, der ville dø af den her sygdom.
Det viser sig, at den her bakterie, der er tale om på sygehusene, der også bliver kaldt CD027, altså er en bakterie, som netop kommer til udtryk, hvis man får for meget antibiotika.
Selvfølgelig kan den også smitte.
Den smitter, hvis det er, man ikke får vasket hænder ordentligt, det er på den måde, den smitter, og derfor er håndhygiejnen vigtig.
Men den vil stadig væk være et problem ude på sygehusene, og det synes jeg er vigtigt, når vi tager debatten netop om hygiejne på sygehusene.
For netop hygiejnestandarden har vi jo fokuseret på i mange år, og det har givet sig udslag i Den Danske Kvalitetsmodel, der netop har standarder, som skal implementeres på alle sygehuse.
Vi har talt meget om standarderne i de tidligere forslag, og de er også med i det her forslag.
Men jeg synes også, at man måske bør vide, hvad det er, der ligger i de standarder.
De første sygehuse bliver akkrediteret færdigt her i maj-juni i år, Region Nordjylland til december, Region Sjælland i 2011, Region Midtjylland og Region Syddanmark også i 2011, og i Region Hovedstaden bliver man færdig i 2012, så det er jo noget, man er i gang med.
Jeg vil så sige, at privathospitaler og klinikker også er omfattet af Den Danske Kvalitetsmodel og har individuelle aftaler om tidspunktet.
Hvad indeholder disse standarder?
Der er fem standarder, som indeholder noget om hygiejne, og den første indeholder en hygiejnepolitik, der skal fastlægge rammerne for infektionshygiejne og for, hvem der har ansvaret.
Det er utrolig vigtigt, taget i betragtning, at vi nu taler om rengøring og om, hvem det er, der skal sørge for det og have ansvaret.
Men det er den første af de her hygiejneregler.
Den anden er hygiejneorganisation, som skal sikre, at hygiejnepolitikken bliver implementeret på hele institutionen.
Det er også en vigtig standard at have liggende.
Den tredje skal sikre dokumentation og monitorering af nosokomielle infektioner, et meget vanskeligt ord, men det betyder bare, at det er de infektioner, man bliver tilført på et sygehus.
Her skal der ligge retningslinjer for forebyggelse af disse infektioner, der er udarbejdet på baggrund af relevante nationale og internationale retningslinjer.
Så jeg synes, at det er utrolig godt beskrevet i de standarder, hvad der i det hele taget skal være, samt at der er nogle, der skal have ansvaret.
Den femte og sidste standard og måske den allervigtigste er den om håndhygiejnen.
Der er f.eks. være fem indikationer på, at den er implementeret – jeg var tidligere inde på det i et andet forslag.
Det drejer sig om håndhygiejne, hånddesinfektion, håndvask, brug af medicinske engangshandsker, kirurgisk håndvask, tilgængelige faciliteter til håndhygiejne, korrekt påklædning i henhold til krav om hygiejne og brug af håndsmykker og ure, information om håndhygiejne til patienter, besøgende og leverandører, så man er rundt om det hele.
En anden indikator er, at ledere og medarbejdere skal kende og anvende de retningslinjer.
Der skal gennemføres observationer af, om ledere og medarbejdere udfører korrekt håndhygiejne i overensstemmelse med gældende retningslinjer.
På den måde kan man monitorere.
Det står i de standarder, som skal akkrediteres på de sygehuse, vi har i dag.
Så jeg mener, at der arbejdes for fuld styrke ude på vores sygehuse, og ja, der mangler kvalitetsmåling, samt at der bliver fulgt op på disse standarder, men det er her, jeg mener, at hygiejnesygeplejerskerne kunne gøre en vigtig indsats.
Så med det vil jeg sige, at man kan se i forslaget, at emnet om hygiejnesygeplejersker også er med der, så jeg glæder mig til arbejdet i udvalget, men kan selvfølgelig ikke stemme for forslaget, da jeg jo heller ikke er en del af finansieringsforslaget.